Predkladacia správa 


Ministerstvo životného prostredia Slovenskej republiky predkladá návrh vyhlášky Ministerstva životného prostredia Slovenskej republiky, ktorou sa mení a dopĺňa vyhláška 
č. 119/2016 Z. z., ktorou sa ustanovujú podrobnosti o výkone odborného technicko-bezpečnostného dohľadu nad vodnými stavbami a o výkone technicko-bezpečnostného dozoru v znení vyhlášky Ministerstva životného prostredia Slovenskej republiky č. 265/2020 Z. z. (ďalej len „návrh vyhlášky“) na základe splnomocňujúceho ustanovenia § 81 ods. 2 písm. h) zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov.

Účelom predloženia materiálu sú legislatívno-technické úpravy niektorých ustanovení, ktorými sa zjednocuje používaná terminológia, a ktorými sa odstraňujú alebo menia niektoré ustanovenia. Upravuje sa etapa existencie vodnej stavby, kde sa upresňuje pojem rekultivácia vodnej stavby v súvislosti so sanáciou, stabilizáciou a bezpečnosťou odkaliska. Pri zmene len niektorých objektov vodnej stavby sa umožňuje so súhlasom orgánu štátnej vodnej správy uviesť do etapy zmeny vodnej stavby len príslušné objekty vodnej stavby. Navrhuje sa doplniť do súhrnnej etapovej správy posúdenie bezpečnosti počas povodňového zaťaženia priehrad a odkalísk zaradených do I. až IV. kategórie technicko-bezpečnostného dohľadu. Posúdenie upravuje doplnená príloha č. 8. Ďalej sa upravujú lehoty pri vypracovávaní súhrnných etapových správ pre vodné stavby – odkaliská, ako aj počet obchôdzok určených v Programe technicko-bezpečnostného dohľadu.

Návrh vyhlášky nadväzuje na návrh zákona, ktorým sa mení 
a dopĺňa zákon č. 364/2004 Z. z. o vodách a o zmene zákona Slovenskej národnej rady 
č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa menia a dopĺňajú niektoré zákony.

Návrh vyhlášky má prispieť k dodržiavaniu povinností vykonávať technicko-bezpečnostný dohľad všetkých vlastníkov, nie len niektorých, a zároveň predchádzať zanedbaniu evidencie údajov. 

Návrh vyhlášky je v súlade s Európskou chartou miestnej samosprávy.

Účinnosť vyhlášky je navrhovaná na 1. január 2027.

